དཔལ་མཉམ་མེད་རི་བོ་དགའ་ལྡན་པའི་བསྟན་པའི་ཆུ་མགོ་གདན་ས་ཆེན་པོ་དགའ་ལྡན་རྣམ་པར་རྒྱལ་བའི་གླིང་ནི།རྗེ་ཡིད་བཟང་རྩེ་བས།དེ་དུས་ས་ཆེན་པོ་འདི་རྗེ་ཙོང་ཁ་པ་ཆེན་པོའི་གདུགས་དཀར་པོ་གཅིག་གིས་ཁྱབ་ཡོད་པ་ཡིན།ཞེས་གསུངས་པ་ལྟར་རྗེའི་མཁས་བཙུན་བཟང་པོའི་རྣམ་ཐར་རྨད་དུ་བྱུང་བས་དབུས་གཙང་ཁམས་གསུམ་གྱི་མཁས་པ་ཕལ་བོ་ཆེ་དང་༌།སྟོབས་དང་འབྱོར་པས་ཕྱུག་པའི་ཆེ་རྒུ་ཀུན་གྱིས་བཀུར་ཅིང༌།རྣམ་ཀུན་རྗེའི་ཕྱི་བཞིན་འབྲངས་པའི་བུ་སློབ་སྟོང་ཕྲག་ཉེ་བར་འདུས་པ་རྣམས་འབྱོན་བཞུད་མང་བས་ཅུང་ཟད་ཐུགས་སུན་པ་དང༌་།དང་།སྡེ་པ་བུ་སློབ་སོགས་ཡོན་གྱི་བདག་པོ་དུ་མས་དགོན་རྙིང་འབུལ་བ་དང་དགོན་གསར་འདེབས་པའི་མཐུན་རྐྱེན་འབུལ་རྒྱུ་ཁས་བླངས་པ་དུ་མ་བྱུང་བ་ལས།རྗེ་ཐམས་ཅད་མཁྱེན་པས་དེ་དག་ལས་གང་དང་གང་བསྐྱངས་པའི་སྐོར་ཇོ་བོ་ཤཱཀྱ་མུ་ནིའི་དྲུང་དུ་མར་མེ་དང་རྨི་ལམ་བརྟག་པས་འབྲོག་རི་བོ་ཆེ་ཁོ་ན་བཟང་བ་བྱུང་བ་དང༌་།ལྷག་པར་འདི་བཞིན་ལྷོ་བྲག་གྲུབ་ཆེན་ནམ་མཁའ་རྒྱལ་མཚན་ལ་ཞུས་པའི་ལན་དུ་ལུང་གིས་དབུགས་དབྱུང་ཞིང་༌།ད་དུང་སྐུ་ཚེ་རྟིང་མའང་དགའ་ལྡན་དུ་འཁྲུངས་པར་འདུག་པས་དགའ་ལྡན་ལ་བསྙད་པའི་མིང་ཐོགས་ཞེས།གདན་ས་གང་དུ་འདེབས་པའི་གནས་འབྲོག་རི་བོ་ཆེ་དང༌།གདན་སའི་མིང་ལ་དགའ་ལྡན་ཞེས་འདོགས་པ་གཉིས་ཀ་གསལ་བར་གསུངས་པ་ལྟར།དྲི་གཙང་ཁང་དང༌།མགོན་ཁང༌།སྒྲུབ་མཆོད་ཁང༌།དེའི་དབུས་ཀྱི་གཙང་ཁང་དུ།ཐུབ་དབང་གི་གསེར་སྐུ་ཆེན་པོ་ཇོ་བོ་རིན་པོ་ཆེའི་སྐུ་ཚད་ལས་ཅུང་ཟད་ཆེ་བ་ཐུབ་པ་ཚུལ་ཁྲིམས་མར་གྲགས་པ་སོགས་གཙུག་ལག་ཁང་རྟེན་དང་བརྟེན་པར་བཅས་པ་ལེགས་གྲུབ་བྱུང་བར་རྗེ་བླ་མས་གཙོ་བོར་མཛད་དེ་རབ་གནས་རྒྱས་པར་མཛད་པས་ཡེ་ཤེས་པ་ལ་དམ་ཚིག་པ་ཞུགས་པའི་མཚན་མ་བཟང་པོ་ཀུན་གྱི་མཐུན་སྣང་དུ་གྲུབ་པར་བྱུང༌།དེ་ལྟར་གཙུག་ལག་ཁང་རྟེན་དང་བརྟེན་པ་བཅས་པ་ལེགས་གྲུབ་ཟིན་པ་དང་༌།སློབ་མའི་ཚོགས་སྟོང་ཕྲག་དུ་མར་མདོ་སྔགས་ཀྱི་གཞུང་ཆེན་པོ་དག་གི་འཆད་མཉན་དང༌་།དང་།གསང་སྔགས་རྒྱུད་སྡེ་བཞིའི་སྒྲུབ་མཆོད་བཙུགས་པ་སོགས་ཀྱིས་རྒྱལ་བའི་བསྟན་ལ་རྒྱལ་བ་རང་ཉིད་སླར་འཇིག་རྟེན་དུ་བྱོན་པ་དང་གཉིས་སུ་མི་ཕྱེད་པའི་མཛད་པ་རྒྱ་ཆེར་བསྐྱངས།གདན་ས་སྐྱོང་པའི་སློབ་མ་ཡང་རྒྱལ་ཚབ་དར་མ་རིན་ཆེན་མཁས་གྲུབ་དགེ་ལེགས་དཔལ་བཟང་སོགས་འཇམ་དབྱངས་གཙང་པ་བདུན་བརྒྱུད་རིམ་པར་བཞིན་བྱོན་པ་ནས།དགའ་ལྡན་རྣམ་པར་རྒྱལ་བའི་གླིང་གི་གདན་ས་བ་མཛད་ནས་འཇམ་མགོན་བླ་མའི་ལུགས་བཟང་མི་ཉམས་རྒྱུད་འཛིན་བསྐྱངས་བས་འཇམ་དབྱངས་གཙང་པ་བདུན་རྒྱུད་ཅེས་གྲགས་པ་བྱུང༌།ལྷག་པར་རྒྱལ་ཚབ་དར་མ་རིན་ཆེན་གྱིས་རྗེའི་རང་ལུགས་འཛིན་པའི་འཆད་ཉན་རྒྱུན་རིང་སྤེལ་ནས་བསྟན་པའི་སྲོལ་རང་རྐང་གིས་འཛིན་པ་དང༌།མཁས་གྲུབ་དགེ་ལེགས་དཔལ་བཟང་གིས་ལུང་རིགས་ཀྱི་དགག་བཞག་རྒྱ་ཆེན་པོས་རྗེ་བླ་མའི་རང་ལུགས་རྩལ་དུ་གཏོན་ནས་འཆད་མཉན་གྱི་སྲོལ་སྤེལ་བས་ནང་སྲས་ཀྱི་ཐུ་བོ་གཅིག་པུར་གྲགས་པ་བྱུང༌།རྗེ་བླ་མའི་གདན་ས་ལ་རྗེ་རང་ཉིད་ནས་ད་ལྟར་འཚོ་ཞིང་བཞུགས་པ་དགའ་ལྡན་ཁྲི་ཆེན་རྡོ་རྗེ་འཆང་ལུང་རིགས་རྣམ་རྒྱལ་བར་དགའ་ལྡན་ཁྲི་ཆེན་བརྒྱ་དང་གཅིག་བྱུང་ཞིང༌།དེ་དག་གི་རྨད་དུ་བྱུང་བའི་མཛད་པ་ཇི་ལྟར་སྐྱོང་པའི་རྣམ་པར་ཐར་པ་ནི་གཞན་དུ་གཟིགས་པར་ཞུ།བྱང་རྩེ་ཐོས་བསམ་ནོར་གླིང་གྲྭ་ཚང་ནི།རྗེ་བླ་མ་ཙོང་ཁ་པ་ཆེན་པོའི་དངོས་སློབ་སྐྱེས་ཆེན་གནམ་གྱིས་ས་བཀབ་པ་ལྟ་བུའི་ཁྲོད་ནས་བདག་པས་གཞན་གཅེས་པའི་བྱང་ཆུབ་ཀྱི་སེམས་ཀྱི་མངའ་བདགསེམས་དཔའ་ཆེན་པོ་ཧོར་སྟོན་ནམ་མཁའ་དཔལ་བཟང་གིས་རྗེ་ཙོང་ཁ་པ་ཆེན་པོའི་གཟིམ་ཆུང་ཉི་འོད་ཕུག་གི་བྱང་ཕྱོགས་རི་བོའི་རྩེ་མོ་རུ།འཆད་ཉན་གྱི་ཁང་པ་བརྩིགས་ཏེ་རྒྱལ་ཚབ་ཐམས་ཅད་མཁྱེན་པ་དང་འདི་པ་གཉིས་ནས་རྗེའི་དགོངས་བཞེད་དང་མཐུན་པའི་ཆོས་ཚུལ་རྒྱ་ཆེར་སྤེལ་བ་ནས་བྱང་རྩེ་ཁང་ཞེས་གྲགས།མཁས་གྲུབ་ཆོས་རྗེ་དགའ་ལྡན་ཁྲི་པ་མཛད་སྐབས་བཤད་གྲྭ་ཁག་བཞི་ཚུགས་ཤིང༌་།དང་།དེ་དག་ལས་བཤད་གྲྭ་འདི་ཉིད་ལ་སློབ་ཚོགས་ནམ་མཁའི་སྐར་མ་ལྟ་བུ་འཕེལ་བས་དྲི་གཙང་ཁང་གསར་དུ་བཏབ་པ་ལས་དགའ་ལྡན་བྱང་རྩེ་གྲྭ་ཚང་ཞེས་གྲགས་པ་བྱུང༌།ཕྱིས་བྱང་རྩེ་ཕྱོགས་སུ་དཔལ་ལྡན་པ་དང༌་།དང་།ཡར་འབྲོག་པ་གཉིས་ཟླ་བསྒྲིལ་བཏང༌།ཡང་ངག་སྒྲོས་སུ་སྐབས་དེར་ཐོས་བསམ་གྲྭ་ཚང་དང༌།ནོར་གླིང་གྲྭ་ཚང་བཅས་གསུམ་ཡོད་པ་རྣམས་ཕྱོགས་གཅིག་ཏུ་བསྒྲིལ་ནས་དགའ་ལྡན་བྱང་རྩེ་ཐོས་བསམ་ནོར་གླིང་གྲྭ་ཚང་ཞེས་པ་འདི་ཉིད་བྱུང་བར་བཤད།རྗེ་འདི་ཉིད་ཀྱིས་བྱང་རྩེ་བཏབ་ནས་བླ་ས་བཟུང་རྗེས།ཟུར་ཆོས་པ་ལ་སློབ་མའི་ཚོགས་ཤིན་ཏུ་མང་པོ་བྱུང་བའི་ནང་ནས་གཙོ་བོ་རྗེ་ཤེས་རབ་སེང་གེ་དང༌།རྒྱལ་བའི་དབང་པོ་དགེ་འདུན་གྲུབ་པ་སོགས་མདོ་སྔགས་གཉིས་ཀ་ལ་མཁས་ཤིང༌།ལུང་དང་མངོན་པར་རྟོགས་པའི་ཡོན་ཏན་མཐོན་པོ་བརྙེས་པའི་སྐྱེས་ཆེན་དམ་པ་ཡང་དུ་མ་བྱུང་སྣང་ངོ༌།།གྲྭ་ཚང་འདིའི་མཁན་རབས་རིམ་པར་བྱུང་བ་ནི།ཧོར་སྟོན་ནམ་མཁའ་དཔལ་འབྱོར་ནས་ཁྱུང་ཕྲུག་བྱམས་པ་བཀྲ་ཤིས་བར་བཅུ་གཉིས་དང༌།ཆོས་རྗེ་བློ་གྲོས་རྒྱལ་མཚོས་གྲྭ་ཚང་གསུམ་གཅིག་ཏུ་སྒྲིལ་བའི་བྱང་རྩེ་ཐོས་བསམ་ནོར་གླིང་གསར་འཛུགས་མཛད་རྗེས།འབྲོང་རྩེ་རབ་འབྱམས་པ་ནས་དགེ་བའི་བཤེས་གཉེན་ཆེན་པོ་རྡོ་ར་བློ་བཟང་ཚེ་འཕེལ་བར་དྲུག་ཅུ་རེ་དྲུག་བསྡོམས་པས་དོན་བརྒྱད་ཙམ་བྱུང་ཞིང༌།ད་ལྟར་དགའ་ལྡན་བྱང་རྩེ་ཐོས་བསམ་ནོར་གླིང་གྲྭ་ཚང་གི་བཤད་སྒྲུབ་འཁོར་ལོ་གསུམ་གྱི་བྱ་བ་རྣམས།དབྱར་གྱི་མཚོ་དང་སྟོན་ཀའི་ཟླ་བ་ལྟར་འཕེལ་ཞིང་རྒྱས་པའི་འཕྲིན་ལས་ཀྱི་འཇུག་པ་ཡངས་པོར་སྐྱོང་བཞིན་འཚོ་ཞིང་བཞུགས་པ་འདི་ཉིད་ལགས་སོ།།དགའ་ལྡན་ཤར་རྩེ་ཐོས་བསམ་གླིང་གྲྭ་ཚང་ནི།རྗེ་ཙོང་ཁ་པ་ཆེན་པོའི་དངོས་སློབ་འཁོར་དག་པ་རྣམ་བརྒྱད་ཀྱི་ནང་ཚན་གནས་བརྟན་རིན་ཆེན་རྒྱལ་མཚན་གྱིས་ཕྱག་བཏབ།རྗེ་བླ་མ་མྱ་ངན་ལས་འདའ་ཁར་ཞལ་ཆེམས་ཇི་ལྟར་གནང་བ་ལྟར་དགའ་ལྡན་ཤར་རྩེའི་འཆད་ཉན་གྱི་སྲོལ་བཙུགས་ཏེ་བླ་ས་བཟུང༌།མཁས་གྲུབ་ཆོས་རྗེ་དགའ་ལྡན་གསེར་ཁྲིར་ཕེབས་ནས་བཤད་གྲྭ་བཙུགས་ཏེ་འཆད་ཉན་པ་ཁག་བཞིར་བྱས་ནས་མཁན་པོ་པཎ་ཆེན་པ་དང༌་།དང་།སྟོན་པ་བ།ཡར་འབྲོག་པ།དཔལ་ལྡན་པ་བཞི་འཆད་མཉན་པར་བསྐོས་པ་ལས།ཕྱིས་སྔ་མ་གཉིས་ཤར་རྩེ་དང་ཕྱི་མ་གཉིས་བྱང་རྩེར་བསྒྲིལ་ཏེ་གྲྭ་ཚང་གཉིས་སུ་གྱུར་ཏེ་ད་ལྟའི་བར་དུ་འཇམ་མགོན་རྒྱལ་བའི་གདན་ས་གསེར་སྦྱངས་གཙང་མའི་ལུགས་བཟང་འཛིན་སྐྱོང་སྤེལ་བའི་སྡེ་འདི་ཉིད་བྱུང་བ་ཡིན་ནོ།།གདན་ས་འདིའི་བླ་རབས་རིམ་བྱུང་ནི།མཁན་རབས་དང་པོ་ཤར་པ་རིན་ཆེན་རྒྱལ་མཚན་ནས་གྱ་བཞི་པ་དགེ་བའི་བཤེས་གཉེན་ཆེན་པོ་ཕུ་ཁང་གྲགས་པ་བསྟན་འཛིན་བར་རིམ་པར་བྱོན་ཅིང༌་།དང་།ད་ལྟར་དགའ་ཤར་ཐོས་བསམ་ནོར་གླིང་གྲྭ་ཚང་དུ་འཆད་རྩོད་རྩོམ་གསུམ་དང༌།ཐོས་བསམ་སྒོམ་གསུམ་གྱི་སྒོ་ནས་འཇམ་མགོན་བླ་མའི་བཤད་སྒྲུབ་ཀྱི་བསྟན་པའི་རྒྱལ་མཚན་མི་ནུབ་བླ་ན་འདེགས་ཏེ་འཚོ་ཞིང་བཞུགས་བཞིན་པ་འདི་བཞིན་ལགས་སོ།།འཇམ་དབྱངས་ཆོས་རྗེ་བཀྲ་ཤིས་དཔལ་ལྡན་གྱིས་གདན་ས་ཆེན་པོ་དཔལ་ལྡན་འབྲས་སྤུངས་ཕྱག་བཏབ།སློབ་མ་གནམ་གྱིས་ས་བཀབ་པ་ལྟ་བུ་བྱུང་བར་འཆད་ཉན་དབྱར་མཚོ་ལྟར་འཕེལ་བས།འཆད་ཉན་པ་བདུན་བསྐོས་པ་ལས་གྲྭ་ཚང་བདུན་དུ་གྱེས་པ།དུས་ཕྱིས་སྒོ་བློ་སྡེ་ཡངས་སྔགས་པ་བཞིར་ཐིམའབྲས་སྤུངས་གདན་རབས་དང་པོ་འཇམ་དབྱངས་ཆོས་རྗེ་བཀྲ་ཤིས་དཔལ་ལྡན་དཔལ་བཟང་པོ་ཉིད་ཡིན་ཞིང༌།གདན་རབས་གཉིས་པ་དཔལ་ལྡན་སེང་གེ།གདན་རབས་གསུམ་པ་ཆོས་རྗེ་རིན་ཆེན་བྱང་ཆུབ།གདན་རབས་བཞི་པ་ཆོས་རྗེ་རབ་འབྱམས་པ་སྨོན་ལམ་དཔལ་བ།གདན་རབས་ལྔ་པ་རྗེ་དབོན་བློ་བཟང་ཉི་མ།གདན་རབས་དྲུག་པ་རོང་པོ་ཆོས་རྗེ་བློ་བཟང་གྲགས་པ།གདན་རབས་བདུན་པ་ཉན་པོ་ཤཱཀྱ་རྒྱལ་མཚན།གདན་རབས་བརྒྱད་པ་འཇམ་དབྱངས་ལེགས་པ་ཆོས་འབྱོར།གདན་རབས་དགུ་པ་ཐོན་པ་མཁས་བཙུན་ཡོན་ཏན་རྒྱ་མཚོ།གདན་རབས་བཅུ་པ་དབྱངས་ཅན་བཞེད་པ་དགེ་འདུན་རྒྱ་མཚོ།གདན་རབས་བཅུ་གཅིག་པ་པཎ་ཆེན་བསོད་ནམས་གྲགས་པ།གདན་རབས་བཅུ་གཉིས་པ་རྒྱལ་དབང་བསོད་ནམས་རྒྱ་མཚོ།གདན་རབས་བཅུ་གསུམ་པ་རྒྱལ་དབང་ཡོན་ཏན་རྒྱ་མཚོ།གདན་རབས་བཅུ་བཞི་པ་པཎ་ཆེན་བློ་བཟང་ཆོས་ཀྱི་རྒྱལ་མཚན།གདན་རབས་བཅོ་ལྔ་པ་རྒྱལ་བ་ལྔ་པ་ཆེན་པོ་ངག་དབང་བློ་བཟང་རྒྱ་མཚོ།དེ་ནས་གདན་རབས་བཅུ་དྲུག་པ་རྒྱལ་དབང་ཚངས་དབྱངས་རྒྱ་མཚོ་བར་རིམ་པར་བྱོན་ཅིང༌།དེ་རྗེས་རྒྱལ་པཎ་སྐུ་ཕྲེང་ནར་རིམ་གྱིས་གདན་ས་མཛད་དེ།དུས་ཕྱིས་ནི་གདན་ས་འབྲས་སྤུངས་པའི་མཁན་པོའམ་མཁན་ཟུར་རྒན་པ་རེས་མོས་ཀྱིས་ཁྲི་བ་མཛད་པའི་སྲོལ་བྱུང་ཏེ་ས་ཕག་དུས་འགྱུར་སྐབས་ཕ་ར་མཁན་ཆེན་པདྨ་རྒྱལ་མཚན་དང༌་།དང་།དེ་ནས་སྒོ་མང་མཁན་ཆེན་བསྟན་པ་བསྟན་འཛིན།ད་ལྟར་སྒོ་མང་མཁན་ཟུར་རིན་པོ་ཆེས་གདན་སའི་ཁྲི་འཛིན་བཞིན་པ་ལགས་སོ།།བཀྲིས་སྒོ་མང་གྲྭ་ཚང་ནི།དྲུང་གྲགས་པ་རིན་ཆེན་པས་འཆད་ཉན་མཛད་པའི་སློབ་ཚོགས་ལ་མཆེད་དེ།མཁས་པ་སྒ་ལེབ་པ་དང་ལྟག་ལེབ་པ་སོགས་རིམ་པར་བྱོན་པའི་གྲྭ་ཚང་འདི་ཚུགས་ཀ་དོད།དུས་ཕྱིས་མཁས་པའི་དབང་པོ་གུང་རུ་ཆོས་ཀྱི་འབྱུང་གནས་བྱོན་ཏེ་རྗེ་ཡབ་སྲས་ཀྱི་དགོངས་དོན་རྩལ་དུུ་བཏོན་པའི་རང་ལུགས་ཀྱི་གཞུང་མཛད་པ་གྲྭ་ཚང་གི་ཡིག་ཆར་བྱས་ཏེ་འཆད་ཉན་སྔ་བས་འཕེལ།དབུས་གཙང་གི་སྡེ་གཟར་སྔ་ཕྱིའི་ནང་དགེ་བསྟན་ལ་གད་ཆག་ཅི་ཆེར་བྱུང་བའི་སྐབས་འདིའི་ཡིག་ཆ་རྣམས་གཙང་པས་བཀག་བསྡོམས་བྱས།དེ་རྗེས་ཀུན་མཁྱེན་ཆེན་པོ་འཇམ་དབྱངས་བཞད་པའི་རྡོ་རྗེའི་ཡིག་ཆ་ལ་འཆད་ཉན་གྱི་སྲོལ་མཛད་པས་བཤད་བསྟན་ཅི་བས་འཕེལ་བ་བྱུང༌་།དང་།བཀྲ་ཤིས་སྒོ་མང་གྲྭ་ཚང་གི་མཁན་རྒྱུད་ནི་དྲུང་གྲགས་པ་རིན་ཆེན་ནས་རིམ་པ་བཞིན་དགེ་བའི་བཤེས་གཉེན་ཆེན་པོ་བློ་བཟང་བསམ་གཏན་བར་མཁན་རབད་དོན་བརྒྱད་ཙམ་བྱོན་ནས་ཞྭ་སེར་བསྟན་ལ་རྨད་དུ་བྱུང་བའི་མཛད་པ་རྒྱ་ཆེར་བསྐྱངས་དང་སྐྱོང་བཞིན་པ་འདི་བཞིན་ལགས་སོ།།མཁས་མང་བློ་གསལ་གླིང་གྲྭ་ཚང་ནི་འཇམ་དབྱངས་ཆོས་རྗེའི་སློབ་མ་ལྡན་མ་ཡེ་ཤེས་ལེགས་ལྡན་པའི་འཆད་ཉན་གྱི་སློབ་ཚོགས་ལས་མཆེད་དེ།མཁན་རྒྱུད་རིམ་པར་བྱུང་བའི་ཁྲོད་ནས་འཇམ་དབྱངས་ལེགས་པ་ཆོས་འབྱོར་གྱིས་གཞུང་ཆེན་པོའི་དགོངས་འགྲེལ་ཡིག་ཆ་མང་དུ་མཛད་པ་རྣམས་གྲྭ་ཚང་འདིའི་ཡིག་ཆ་བྱས་ཏེ་འཆད་ཉན་ཤིན་ཏུ་འཕེལ་བ་བྱུང༌་།དང་།དུས་ཕྱིས་དགའ་ལྡན་ཁྲི་ཐོག་བཅོ་ལྔ་པ་པཎ་ཆེན་བསོད་གྲགས་པས་རྒྱལ་མཆོག་དགེ་འདུན་རྒྱ་མཚོས་གྲྭ་ཚང་འདིའི་འཆད་ཉན་པར་གདན་དྲངས་པ་ནས་མདོ་སྔགས་ཀྱི་གཞུང་ཆེན་པོ་ཁག་ལ་དགོངས་འགྲེལ་གྱི་ཡིག་ཆ་གསར་རྩོམ་མཛད་པ་རྣམས་འཆད་ཉན་གྱི་ཡིག་ཆ་གཙོ་བོར་མཛད།མཁན་རབས་རིམ་བྱུང་ནི།མཁན་ཆེན་ལེགས་ལྡན་པ་ནས་ད་ལྟར་འཚོ་ཞིང་བཞུགས་པ་བྲག་གཡབ་རྟོགས་ལྡན་སྤྲུལ་པའི་སྐུ་བར་མཁན་རབས་བརྒྱད་ཅུ་བྱུང་ནས་ད་ལྟའི་བར་འཆད་ཉན་གྱི་སྲོལ་ཤིན་ཏུ་དར་བ་འདི་བཞིན་ལགས།བདེ་ཡངས་གྲྭ་ཚང་ནི་འཇམ་དབྱངས་ཆོས་རྗེའི་དངོས་སློབ་ལྕང་པ་བྱང་ཆུབ་དཔལ་གྱི་འཆད་ཉན་མཛད་པའི་སློབ་ཚོགས་ལས་མཆེད་པ་ཡིན་ལ།གྲྭ་ཆུང་ཡོན་ཏན་རྒྱ་མཚོའི་ཡིག་ཆ་རྣམས་འཆད་ཉན་དུ་བཙུགས།དུས་ཕྱིས་ྋགོང་ས་ལྔ་པ་ཆེན་པོའི་གཞུང་ཆེན་བཀའ་འགྲེལ་རྣམས་གདན་ས་འདིའི་འཆད་ཉན་གྱི་ཡིག་ཆ་མཛད་ནས་ད་ལྟའི་བར་རྒྱུན་སྐྱོང་བཞིན་པ་འདི་བཞིན་ལགས་སོ།།འདུལ་བ་གྲྭ་ཚང་ནི་འཇམ་དབྱངས་ཆོས་རྗེའི་སློབ་མ་དྲུང་བརྩོན་འགྲུས་གྲགས་ཀྱི་འདུལ་བའི་འཆད་ཉན་མཛད་པའི་སློབ་རྒྱུད་དེ་མཁས་རབས་རིམ་པར་བརྒྱུད་ཀྱང་དུས་ཕྱིས་བཀྲ་ཤིས་སྒོ་མང་གྲྭ་ཚང་དུ་ཐིམ།ཤག་སྐོར་གྲྭ་ཚང་ནི་སྣར་ཐང་པ་རབ་མཆོག་གི་འཆད་ཉན་མཛད་པའི་སློབ་རྒྱུད་དེ་དུས་ཕྱིས་བློ་གསལ་གླིང་གྲྭ་ཚང་དུ་བསྡུས།མཁན་རབས་ནི་ས་ཕག་དུས་འགྱུར་བར་དུ་རིམ་པར་བྱུང༌།རྒྱལ་བ་གྲྭ་ཚང་ནི་སློབ་དཔོན་ཀུན་རིན་གྱིས་འཆད་ཉན་སྐྱོང་བའི་སློབ་རྒྱུད་དེ།དུས་ཕྱིས་བློ་གྲྭ་ཚང་དུ་བསྡུས།མཁན་རབས་ནི་ས་ཕག་དུས་འགྱུར་བར་དུ་རིམ་པར་བྱུང༌།སྔགས་པ་གྲྭ་ཚང་ནི་སློབ་དཔོན་རྒྱལ་མཚན་ཚུལ་ཁྲིམས་ནས་རིམ་པར་བརྒྱུད་དེ་ད་ལྟའི་བར་གནས།བྱམས་ཆེན་ཆོས་རྗེ་ཤཱཀྱ་ཡེ་ཤེས་ཀྱིས་གདན་ས་ཆེན་པོ་སེ་ར་ཐེག་ཆེན་གླིང་ཕྱག་བཏབ།རྗེའི་རང་ལུགས་འཛིན་པའི་སློབ་ཚོགས་ཤིན་ཏུ་མང་པོ་འཕེལ།གདན་ས་འཛིན་པའི་ཁྲི་པ་རིམ་བྱོན་ནི།གདན་རབས་དང་པོ་བྱམས་ཆེན་ཆོས་རྗེ་ཤཱཀྱ་ཡེ་ཤེས་ཡིན།གདན་རབས་གཉིས་པ་ཆོས་རྗེ་དར་རྒྱལ་བཟང་པོ།གདན་རབས་གསུམ་པ་གུང་རུ་རྒྱལ་མཚན་བཟང་པོ།གདན་རབ་བཞི་པ་ཞ་ལུ་རབ་འབྱམས་པ་བཀྲིས་རྒྱལ་མཚན།གདན་རབས་ལྔ་པ་ཀུན་མཁྱེན་བློ་གྲོས་རིན་ཆེན་སེང་གེ།གདན་རབས་དྲུག་པ་གནས་བརྟན་པ།གདན་རབས་བདུན་པ་ལྷ་ཕུ་ཆོས་རྗེ།གདན་རབས་བརྒྱད་པ་གཉལ་སྟོན་དཔལ་འབྱོར་ལྷུན་གྲུབ།གདན་རབ་དགུ་པ་འཇམ་དབྱངས་དོན་ཡོད་དཔལ་ལྡན།གདན་རབས་བཅུ་གཅིག་པ་དབྱངས་ཅན་བཞད་པ་དགེ་འདུན་རྒྱ་མཚོ།གདན་རབས་བཅུ་གཉིས་པ་རྗེ་བཙུན་ཆོས་ཀྱི་རྒྱལ་མཚན།གདན་རབས་བཅུ་བཞི་པ་སྟག་ཕུ་ཆོས་གྲགས་བཟང་པོ།གདན་རབས་བཅོ་ལྔ་པ་རྒྱལ་མཆོག་སྐུ་ཕྲེང་གསུམ་པ་བསོད་ནམས་རྒྱ་མཚོ།གདན་རབས་བཅུ་དྲུག་པ་སྟོང་འཁོར་ཞབས་དྲུང་ཡོན་ཏན་རྒྱ་མཚོ།གདན་རབས་བཅུ་བདུན་པ་རྒྱལ་མཆོག་སྐུ་ཕྲེང་བཞི་པ་མཐུ་སྟོབས་དབང་ཕྱུག་ཡོན་ཏན་རྒྱ་མཚོ།གདན་རབས་བཅོ་བརྒྱད་པ་པཎ་ཆེན་བློ་བཟང་ཆོས་ཀྱི་རྒྱལ་མཚན།གདན་རབས་བཅུ་དགུ་པ་ྋགོང་ས་ལྔ་པ་ཆེན་པོ་ངག་དབང་བློ་བཟང་རྒྱ་མཚོ།ཉི་ཤུ་པ་རྒྱལ་དབང་ཚངས་དབྱང་རྒྱ་མཚོ་སོགས་རྒྱལ་པཎ་སྐུ་ཕྲེང་ན་རིམ་གྱིས་གདན་ས་མཛད།གྲྭ་ཚང་འདིར་མདོ་དབུས་སྐོར་གསུམ་གྱི་གྲྭ་རྒྱུན་རྒྱ་མཚོ་ལ་ཆུ་བོ་དང་པད་ཚལ་ལ་བུང་བ་བཞིན་འདུས་པས་གྲྭ་ཚོགས་ཤིན་ཏུ་མང་བས་རྒྱ་དང༌།འབྲོང་སྟེང༌།སྟོད་པ།སྨད་པ་བཅས་གྲྭ་ཚང་བཞིར་གྱེས།དུས་ཕྱིས་འཇམ་དབྱངས་ཆོས་རྗེའི་སློབ་མ་མོས་སྲད་པ་བློ་གྲོས་རིན་ཆེན་སེང་གེ་འབྲས་སྤུངས་ནས་སློབ་མ་བརྒྱ་ཕྲག་དང་བཅས་སེ་རར་བྱེས་སུ་འབྱོར་ནས་འཆད་ཉན་གྱི་སྲོལ་བཙུགས་པ་ནས་བྱེས་པ་གྲྭ་ཚང་བྱུང༌།རྒྱ་དང་འབྲོང་སྟེང་ཕལ་ཆེ་བ་གྲྭ་ཚང་བྱེས་ཀྱི་ཁོངས་སུ་འཛུལ།བློ་གྲོས་རིན་ཆེན་སེང་གེའི་གཞུང་ཆེན་ཁག་གི་ཊིཀ་ལ་བརྟེན་ནས་འཆད་ཉན་སྤེལ།དེ་རྗེས་འཇམ་པའི་དབྱངས་ཆོས་ཀྱི་རྒྱལ་མཚན་གྱི་དྲི་མ་མེད་པའི་ལེགས་བཤད་རྒྱ་ཆེན་མཛད་པ་རྣམས་གྲྭ་ཚང་འདིའི་འཆད་ཉན་གྱི་ཡིག་ཆ་མཛད་པའི་སྲོལ་ད་ལྟའི་བར་བཞུགས་པ་འདི་བཞིན་ལགས་སོ།མཁན་རབས་དང་པོ་མུས་སྲད་པ་བློ་གྲོས་རིན་ཆེན་སེངྒེ་ནས་ད་ལྟར་འཚོ་ཞིང་བཞུགས་པའི་སྐྱབས་རྗེ་མཁན་རིན་པོ་ཆེ་དགེ་བཤེས་བླཽ་བཟང་དཔལ་ལྡན་བར་མཁན་རབས་བདུན་ཅུ་དོན་བཞི་ཙམ་བྱོན་པས་བཤད་སྒྲུབ་ལས་གསུམ་གྱི་མཛད་པ་རྒྱ་ཆེར་བསྐྱངས།སེ་སྨད་གྲྭ་ཚང་ནི།བྱམས་ཆེན་ཆོས་རྗེའི་སློབ་མ་ཀུན་མཁྱེན་བྱང་ཆུབ་འབུམ་གྱིས་རྗེ་ཡབ་སྲས་ཀྱི་གསུང་རབ་འཆད་ཉན་མཛད་པའི་སློབ་མ་ཤིན་ཏུ་མང་པོ་འདུས་པ་ལས་གྲྭ་ཚང་འདི་བྱུང་ཞིང་དུས་ཕྱིས་དགའ་ལྡན་ཁྲི་ཐོག་ཉི་ཤུ་པ་མཁས་གྲུབ་བསྟན་པ་དར་རྒྱས་ཀྱིས་ལེགས་བཤད་མཛད་པ་རྣམས་འཆད་ཉན་གྱི་ཡིག་ཆ་མཛད་པའི་རྒྱུན་ད་ལྟའི་བར་གནས་བཞིན་པ་འདི་བཞིན་ལགས་སོ།།མཁན་རབས་རིམ་བྱོན་ནི།ཀུན་མཁྱེན་བྱང་ཆུབ་འབུམ་ནས་ད་ལྟའི་སེར་སྨད་མཁན་རིན་པོ་ཆེ་དགེ་བའི་བཤེས་གཉེན་ཆེན་པོ་རབ་དགའ་བར་རིམ་པར་བྱོན་པས་བཤད་སྒྲུབ་ལས་གསུམ་གྱི་མཛད་པ་རྒྱ་ཆེར་སྐྱོང་པ་འདི་བཞིན་ལགས་སོ།།སྟོད་པའི་གྲྭ་རྒྱུན་མེད་ཀྱང་མཁན་རབས་ནི་ས་ཕག་དུས་འགྱུར་བར་བྱུང༌།སྔགས་པ་གྲྭ་ཚང་ནི།རྒྱལ་པོ་ལྷ་བཟང་གིས་གསར་འཛུགས་བྱས་པའི་མཁན་རབས་ས་ཕག་དུས་འགྱུར་བར་རིམ་པར་བྱུང༌།རྗེའི་དངོས་སློབ་མཛད་འཕྲིན་ནམ་མཁའ་དང་མཉམ་པའི་བུ་ཆེ་བཞིའི་ནང་ཚན་རྒྱལ་མཆོག་སྐུ་ཕྲེང་དང་པོ་ཐམས་ཅད་མཁྱེན་པ་དགེ་འདུན་གྲུབ་པས་གཙང་གཞིས་རྩེ་ཁུལ་དུ་༡༤༤༧དཔལ་གྱི་ཆོས་སྡེ་ཆེན་པོ་བཀྲ་ཤིས་ལྷུན་པོ་ཕྱག་བཏབ་སྟེ།རྗེ་ཐམས་ཅད་མཁྱེན་པའི་དགོངས་པ་བཞིན་ཚད་མ་རྣམ་འགྲེལ་གཙོ་བོ་བྱས་ནས་འཆད་ཉན་གྱི་སྲོལ་བཙུགས་པས་དགེ་འདུན་གྱི་སྡེ་ཤིན་ཏུ་འཕེལ་བས་ཤར་རྩེ་གྲྭ་ཚང་དང༌།དཀྱིལ་འཁོར།ཐོས་བསམ་གླིང་བཅས་གྲྭ་ཚང་གསུམ་བྱུང༌་།དང་།དུས་ཕྱིས་པཎ་ཆེན་བློ་བཟང་ཆོས་རྒྱན་གྱིས་སྔགས་པ་གྲྭ་ཚང་གསར་དུ་བཏབ་པས་བཞི་བྱུང༌།ཐོས་བསམ་གླིང་གྲྭ་ཚང་ནི་རྗེ་དགེ་འདུན་གྲུབ་པའི་སློབ་མ་དྲི་མེད་བཤེས་གཉེན་གྱིས་མཆད་ཉན་སྤེལ་བ་ལས་བྱུང༌།དཀྱིལ་འཁོར་གྲྭ་ཚང་ནི་རྗེ་དགེ་འདུན་གྲུབ་ཀྱི་སློབ་མ་དཔལ་ལྡན་ཆོས་སྐྱོང་གིས་འཆད་ཉན་མཛད་པ་ལས་བྱུང༌།ཤར་རྩེ་གྲྭ་ཚང་ནི་རྗེ་དགེ་འདུན་གྲུབ་པའི་སློབ་མ་དྲི་མེད་བཤེས་གཉེན་གྱིས་ཟུར་ཆོས་ཀྱི་འཆད་ཉན་སྤེལ་བ་ལས་བྱུང་ཞིང༌།གོང་གསལ་གྲྭ་ཚང་དེ་དག་གི་མཁན་རབས་ཀྱང་ས་ཕག་དུས་འགྱུར་བར་བྱུང་སྣང༌།དེ་དག་ལས་༼ཡིག་ཆ་ཁག་༽དུས་ཕྱིས་དབོན་དགོན་པའི་སྐྱེ་སྤྲུལ་པཎ་ཆེན་བློ་བཟང་ཆོས་རྒྱན་ལ་ྋགོང་ས་ལྔ་པ་ཆེན་པོས་བཀྲས་ལྷུན་རྩིས་འབུལ་བྱས་པ་ནས་པཎ་ཆེན་སྐུ་ཕྲེང་ན་རིམ་གྱིས་བསྐྱངས་པས་དགེ་འདུན་གྱི་སྡེ་དང་བཤད་སྒྲུབ་འཆད་ཉན་ཤིན་ཏུ་རྒྱས་པ་བྱུང༌།༢༤བཙན་བྱོལ་དུ་བཀྲས་ལྷུན་གྲྭ་ཚང་ཡོངས་རྫོགས་གཅིག་གྱུར་གྱིས་ད་ལྟའི་བཀྲས་ལྷུན་མཁན་རིན་པོ་ཆེ་བློ་བཟང་ཚེ་བརྟན་བར་རིམ་པར་བྱོན་པས་བསྟན་པའི་སྲོལ་བཟང་བླ་ན་སྤེལ།རྗེའི་དངོས་སློབ་རྗེ་བཙུན་ཤེས་རབ་སེང་གེས་གཙང་དུ་སྲད་དགོན་པ་འདེབས།དེ་ནི་རྗེ་ཙོང་ཁ་པ་ཆེན་པོའི་རིང་ལུགས་འཆང་བའི་ཁྲོད་ནས་རྒྱུད་སྡེ་རྒྱ་མཚོར་སློབ་གཉེར་བྱེད་པའི་གདན་ས་ཐེངས་དང་པོ་དེ་ཡིན།གདན་ས་འདིར་རྗེ་བླ་མའི་སྔགས་ཀྱི་གཞུང་འགྲེལ་གསང་བདེ་འཇིགས་གསུམ་རྩལ་དུ་བཏོན་ནས་འཆད་ཉན་གྱི་སྲོལ་སྤེལ་བའི་རྗེའི་རིང་ལུགས་སྔགས་ཀྱི་བསྟན་པ་ཤིན་ཏུ་འཕེལ།གདན་ས་འཛིན་པའི་མཁན་རྒྱུད་ཀྱང་རྗེ་ཤེར་སེང་ནས་པཎ་ཆེན་འདུད་ནག་པ་དཔལ་ལྡན་བཟང་པོ།དེ་ནས་རིམ་པར་བཞིན་རྒྱུད་ཆེན་དཀོན་མཆོག་ཡར་འཕེལ་བར་བྱོན།དེ་ནས་ཀྱང་གདན་ས་འཛིན་པའི་མཁན་རྒྱུད་ནི་ད་ལྟར་འཚོ་ཞིང་བཞུགས་པ་དགེ་བའི་བཤེས་གཉེན་ཆེན་པོ་མཐུ་སྟོབས་མགོན་པོའི་བར་རིམ་པར་བྱོན་ནས་རྒྱད་སྡེ་རྒྱ་མཚོའི་བསྟན་པ་བླ་ན་བཏེགས་ཤིང༌།རྒྱུད་ཆེན་དཀོན་མཆོག་ཡར་འཕེལ་ནས་རྗེ་འཇམ་དབྱངས་བཞད་པར་རྒྱུད་པའི་མན་ངག་ཀྱང་ད་ལྟའི་བར་གནས།རྗེ་ཤེས་རབ་སེང་གེས་དབུས་ཀྱི་ལྷ་ལྡན་དུ་རྒྱུད་པ་གྲྭ་ཚང་གསར་དུ་བཏབ་སྟེ་སྔགས་ཀྱི་འཆད་ཉན་བཙུགས།ཕྱི་འདུལ་བའི་སྤྱོད་པ་གཙང་པ་དང་ནང་སྔགས་ཀྱི་རྟོགས་པ་མཐོནཔོའི་རྣམ་ཐར་རྨད་དུ་བྱུང་བ་སྐྱོང༌་།དང་།བསྟན་པའི་ཡང་སྙིང་གསང་སྔགས་རྒྱུད་སྡེ་རྒྱ་མཚོའི་གཞུང་ལུགས་ལ་སྔ་ན་མེད་པའི་འཆད་ཉན་གྱི་སྲོལ་རྒྱ་ཆེར་ཚུགས།དུས་ཕྱིས་རང་གི་དངོས་སློབ་རྒྱུད་ཆེན་ཀུན་དགའ་རྒྱལ་མཚན་གྱིས་རྒྱུད་པ་གྲྭ་ཚང་བཙུགས་པ་དེ་ཉིད་ར་མོ་ཆེ་གཙུག་ལག་ཁང་དུ་སྤོས་རྗེས་ཕན་ཚུན་སྟོད་གྲུབ་ཀྱིས་རྒྱུད་སྟོད་སྨད་ཅེས་པའི་ཐ་སྙད་གསར་དུ་བྱུང༌།རྒྱུད་སྨད་གྲྭ་ཚང་གི་མཁན་རབས་རིམ་བྱུང་ནི་རྗེ་ཤེས་རབ་ཤེངྒེ་ནས་དགེ་བའི་བཤེས་གཉེན་ཆེན་པོ་བློ་བཟང་བདེ་ལེགས་བར་རིམ་བྱོན།༢༥རྒྱུད་ཆེན་ཀུན་དགའ་དོན་གྲུབ་ཀྱིས་འཆད་ཀའི་རྒྱུད་གྲྭ་ཕྱག་བཏབ་ནས་འཆད་ཉན་སྤེལ་བས་རྒྱུད་སྡེ་རྒྱ་མཚོའི་བཤད་སྒྲུབ་ཀྱི་བསྟན་པ་ཤིན་ཏུ་འཕེལ་བ་བྱུང༌།དུས་ཕྱིས་ལྷ་ས་ར་མོ་ཆེ་གཙུག་ལག་ཁང་དུ་སྤོས་ནས་འཆད་ཉན་གྱིས་རྒྱུན་འཐུད་པས་ད་ལྟའི་བར་གསང་བ་སྔགས་ཀྱི་བཤད་སྒྲུབ་ལས་གསུམ་ཀའི་སྲོལ་རྒྱུན་མ་ཉམས་པ་འདི་བཞིན་བྱུང་བ་ལགས་ཏེ།མཁན་རབས་ཀྱང༌་།དང་།རྒྱུད་ཆེན་ཀུན་དགའ་དོན་གྲུབ་ནས་ད་ལྟའི་རྒྱུད་གྲྭ་མཁན་རིན་པོ་ཆེ་དགེ་བའི་བཤེས་གཉེན་ཆེན་པོ་བསོད་ནམས་དཔལ་འབྱོར་བར་རིམ་པར་བྱོན་ནས་འཇམ་མགོན་བླ་མའི་གསང་བ་སྔགས་ཀྱི་ལུགས་བཟང་བཤད་སྒྲུབ་ལས་གསུམ་གྱི་སྒོ་ནས་བླ་ན་སྤེལ་བཞིན་པ་འདི་བཞིན་ལགས།༢༦རྭ་སྟོད་གྲྭ་ཚང་ནི།རྗེའི་དངོས་སློབ་མཁས་པ་ཆེན་པོ་གྲྭ་ཆུང་ཡོན་ཏན་རྒྱ་མཚོས་འཆད་ཉན་མཁན་པོ་མཛད་པའི་སྐབས་རྗེའི་ལེགས་བཤད་རང་ལུགས་སུ་མཛད་པས།གདན་སའི་བློ་གསལ་བ་ཤིན་ཏུ་མང་པོ་འདུས་པ་ལས་བཤད་གྲྭ་ལ་རྡོའི་ར་བ་བསྐོར་བའི་བསྟོད་དུ་རྒྱལ་ཚབ་ཐམས་ཅད་མཁྱེན་པས་གསེར་གྱི་འགྲོ་གྲོན་སྦྱར་ནས་གཙུག་ལག་ཁང་གསར་དུ་བསྐྲུན་པ་ནས་སྟག་ཚང་ར་བ་སྟོད་པ་དང་རྒྱལ་ཚབ་གསེར་གནོན་གྲྭ་ཚང་ཞེས་གྲགས་པ་བྱུང༌།རྗེའི་ལུགས་བཟང་འཛིན་པའི་འཆད་ཉན་གྱི་སྲོལ་ཤིན་ཏུ་དར།གདན་ས་འཛིན་པའི་ཁྲི་རབས་ཀྱང་པཎ་ཆེན་མཆོག་ལྷ་འོད་ཟེར་༢༧ནས་ད་ལྟ་ནི་རྭ་བ་སྟོད་ཀྱི་མཁན་རིན་པོ་ཆེ་དགེ་བའི་བཤེས་གཉེན་ཆེན་པོ་ཁྲིམས་ཚུལ་ཕུན་ཚོགས་ཀྱིས་བསྐྱངས་བཞིན་པ་ལགས་སོ།།རྗེའི་དངོས་སློབ་འཕྲིན་ལས་ནམ་མཁའ་དང་མཉམ་པའི་བུ་ཆེན་བདུན་གྱི་ནང་ཚན་སྟོད་སྨད་ཀྱི་ཤེར་བཟང་གཉིས་ལས་སྟོད་ཤེས་རབ་བཟང་པོས་ལ་དྭགས་ཡུལ་དུ་མང་ཡུལ་སྟག་མོ་དགོན་ཕྱག་བཏབ་སྟེ་འཕྲིན་ལས་ཀྱི་རྒྱུན་སྤེལ།དབོན་པོ་དཔལ་ལྡན་ཤེས་རབ་ཀྱི་གདན་ས་ཁྲི་སོ་ཆོས་སྡེ་དང༌།བཙན་པོ་འོད་སྡེའི་གདན་ས་དཔེ་ཐུབ་དགོན་སོགས་མངའ་རིས་ཁུལ་དུ་དགེ་ལྡན་རིང་ལུགས་ཀྱི་སྲོལ་དར་ཞིང༌།གཞན་ཡང་ལོ་ཆེན་ནམ་མཁའ་བཟང་པོའི་གདན་ས་མངའ་རིས་མཐོ་ལྡིང་ལྷ་ཁང་དང༌།ཧ་སེ་འཕགས་པས་ཕྱག་བཏབ་པའི་བྲེ་ལྡན་དང་བཀྲ་ཤིས་བདེ་རྒྱས་སོགས་ཞང་ཞུང་ཁུལ་དུ་སྔ་ཕྱི་ཆོས་སྡེ་བརྒྱ་ཕྲག་ལ་ཉེ་བ་ཚུགས་ནས་དགེ་འདུན་གྱི་སྡེ་འཕེལ།༢༨རྗེའི་དངོས་སློབ་སྨད་ཤེས་རབ་བཟང་པོ་རྒྱལ་ཚབ་ཐམས་ཅད་མཁྱེན་པའི་བཀའ་བཞིན་ཁམས་སུ་ཕེབས་ནས་ཆབ་མདོ་བྱམས་པ་གླིང་ཕྱག་བཏབ།བཤད་སྒྲུབ་ཀྱི་སྲོལ་བཙུགས་པས་འདུས་སྡེ་ཤིན་ཏུ་མང་པོ་འཕེལ།རྗེའི་དངོས་སློབ་རྣམ་དཔྱོད་ཕུལ་དུ་བྱུང་བའི་མཁས་པ་གཉིས་ཀྱི་ནང་ཚན་བོད་ཀྱི་སྙན་ངག་མཁན་ཞང་ཞུང་ཆོས་དབང་གྲགས་པ་ཡང་གདན་ས་འདིར་ཕེབས་ནས་འཕྲིན་ལས་ཀྱི་རྒྱུན་བསྐྱངས།དུས་ཕྱིས་ཁམས་ཀྱི་རྒྱལ་བ་འཕགས་པ་ལྷ་སྐུ་ཕྲེང་རིམ་བྱོན་གྱིས་ཕྱོགས་འདིའི་ལུགས་ཟུང་གསེར་གྱི་འཁོར་ལོས་དབང་བསྒྱུར་ནས་སྡེ་འདིའི་བཤད་སྒྲུབ་འཆད་ཉན་དབུས་ཀྱི་གདན་ས་ཆེན་པོ་གསུམ་དང་ཕྱོགས་འདྲ་བ་བྱུང༌།དེ་བཞིན་གདན་ས་འདིའི་སྐྱེས་ཆེན་ཞི་བ་ལྷ་དང༌་།དང་།ལྕགས་ར་སྤྲུལ་པའི་སྐུ་སོགས་རིམ་པར་བྱོན་པས་ཞྭ་སེར་རིང་ལུགས་གཙང་མའི་བསྟན་ལ་རྨད་དུ་བྱུང་བའི་འཕྲིན་ལས་ཀྱི་རྒྱུན་སྐྱོང༌།ཁམས་ཀྱི་གདན་ས་ཆེན་པོ་ཆབ་མདོ་བྱམས་པ་གླིང་གི་གདན་རབས་ནི་སྨད་ཤེས་རབ་བཟང་པོ་ནས་དགེ་བའི་བཤེས་བཤེས་གཉེན་ཆེན་པོ་བྱམས་པའི་མཚན་ཅན་བར་རིམ་པར་བྱོན་ནས་བཤད་སྒྲུབ་ལས་གསུམ་གྱིས་འཇམ་མགོན་བླ་མའི་བསྟན་པ་བླ་ནས་བླ་ན་བཏེགས།ཆོས་སྡེ་ཆེན་པོ་འདིའི་དགོན་མ་ལག་བརྒྱ་ལྷག་ཡོད།རྗེའི་དངོས་སློབ་ཀོང་པོ་ཇོ་སྟན་བསྟན་པ་དར་རྒྱས་ཀྱིས་ཆབ་མདོ་རི་བོ་དགའ་ལྡན་གླིང་དང༌་།དང་།རྗེ་དགེ་འདུན་རྒྱ་མཚོའི་སློབ་མ་རིན་ཆེན་རྣམ་རྒྱལ་གྱིས་བཀྲ་ཤིས་རབ་བརྟན་དགོན་དང༌།ཆབ་མདོ་འཕགས་པ་ལྷས་ཀོང་པོ་དང་སྤོ་བོ་གཉིས་ཀྱི་མཚམས་སུ་དེ་མོ་ལ་ཁའི་ཆོས་སྡེ་བཏབ།ཐུགས་སྲས་དེ་མོ་སྤྲུལ་སྐུའི་རྒྱུན་སྐྱོང་བ་ནས་སྤོ་ཀོང་གཉིས་སུ་དགེ་བསྟན་རྒྱ་ཆེར་འཕེལ།རྒྱལ་མཆོག་སྐུ་ཕྲེང་གསུམ་པ་བསོད་ནམས་རྒྱ་མཚོས་ལི་ཐང་ཐུབ་ཆེན་བྱམས་པ་གླིང་ཕྱག་བཏབ།པཎ་ཆེན་བསོད་ནམས་གྲགས་པའི་སྐུ་ཕྲེང་གཉིས་པ་བསོད་ནམས་ཡེ་ཤེས་དབང་པོས་རྒྱུན་སྐྱོང་སྟེ་དགེ་ལྡན་རིང་ལུགས་འཆང་བའི་དགེ་འདུན་གྱི་སྡེ་ཤིན་ཏུ་མང་པོ་འཕེལ།དུས་ཕྱིས་ལི་ཐང་ཤོག་དྲུག་སྐྱབས་མགོན་ཞེས་འཕྲིན་ལས་མཁའ་ལྟར་ཡངས་པོའི་སྐྱེས་ཆེན་ཡང་རིམ་པ་བྱོན་སྣང་ལ།གདན་ས་འཛིན་པའི་མཁན་རབས་ཀྱང་བསོད་ནམས་ཡེ་ཤེས་དབང་པོ་ནས་ད་ལྟའི་བར་མཁན་རབས་རིམ་པར་བྱོན་སྣང༌་།དང་།འདིའི་བུ་དགོན་བརྒྱ་དང་བརྒྱད་ཙམ་མཆེད།༢༩སྟོང་སྐོར་ཞབས་དྲུང་ཟླ་བ་རྒྱལ་མཚན་གྱིས་ཁམས་ཏྲེ་བོ་སྟོང་སྐོར་ཁུལ་དུ་སྟོང་སྐོར་དགོན་བཀྲ་ཤིས་ལྷུན་པོ་ཕྱག་བཏབ་ནས་དགེ་འདུན་གྱི་སྡེ་བཙུགས།ཞབས་དྲུང་སྐུ་ཕྲེང་ན་རིམ་གྱིས་འཕྲིན་ལས་ཀྱི་རྒྱུན་སྐྱོང༌་།དང་།གོང་ས་ལྔ་པའི་དངོས་སློབ་རྭ་ལོའི་རྣམ་འཕྲུལ་ཧོར་ཆོས་རྗེ་ངག་དབང་ཕུན་ཚོགས་ཁུ་དབོན་གྱིས་དཀར་མཛེས་བཤད་སྒྲུབ་དར་རྒྱས་ནོར་བུའི་གླིང་སོགས་དགོན་སྡེ་བཅུ་གསུམ་ཕྱག་བཏབ་ནས་དགེ་འདུན་གྱི་སྡེ་བཙུགས།ལོ་ཙཱ་བ་ཆེན་པོ་བློ་ལྡན་ཤེས་རབ་ཀྱི་རྣམ་འཕྲུལ་བྲག་གཡབ་སྐྱབས་མགོན་སྐུ་ཕྲེང་དང་པོ་ཉག་རེ་གྲགས་པ་རྒྱ་མཚོས་བྲག་གཡབ་མ་དགོན་བཀྲིས་གཡང་འཁྱིལ་ཕྱག་བཏབ།ལོ་ཆུང་ལེགས་པའི་ཤེས་རབ་ཀྱི་རྣམ་འཕྲུལ་བྲག་གཡབ་ཆུང་ཚང་སངས་རྒྱས་བཀྲིས་ཀྱིས་བུ་དགོན་ཕྱག་བཏབ།བྲག་གཡབ་ལ་བུ་དགོན་གཉིས་སུ་དགེ་འདུན་གྱི་སྡེ་ཤིན་ཏུ་མང་པོ་འཕེལ་བ་བྲག་གཡབ་ཆེ་ཚང་ཆུང་ཚང་གི་སྐུ་ཕྲེང་ན་རིམ་བྱོན་པ་ཚོས་རྒྱུན་སྐྱོང་སྟེ་ད་ལྟའི་བར་དུ་འཆིས།ཆོས་རྗེ་དོན་གྲུབ་རིན་ཆེན་གྱིས་བྱ་ཁྱུང་དགོན་བཏབ།རྗེ་བླ་མ་ཙོང་ཁ་བ་ཆེན་པོ་ཡང་སྐུ་ན་ཆུང་དུས་གདན་ས་འདི་ན་འཚར།ཇོ་བོ་བཀའ་གདམས་རིང་ལུགས་པའི་འཆད་ཉན་གྱི་སྲོལ་ཆེས་ཆེར་དར།དུས་ཕྱིས་རྒྱལ་དབང་བསོད་ནམས་རྒྱ་མཚོས་ཞལ་བཀོད་བཞིན་འདུལ་བ་ཆོས་རྗེ་འོད་ཟེར་རྒྱ་མཚོས་གཙང་དགོན་གྲྭ་ཚང་བཙུགས།གྲྭ་ཚང་དེར་ཕྱིས་སུ་མཚན་ཉིད་ཀྱི་བཤད་སྒྲ་དང༌།རྒྱུད་ཀྱི་སྒྲུབ་གྲྭ།གསོ་རིག་སོགས་ཐ་སྙད་བསླབ་པའི་གྲྭ་བཅས་ཀྱང་རིམ་པར་བཞིན་འཕེལ་བ་ནས་ད་ལྟའི་བར་འཆད་ཉན་གྱི་སྲོལ་དར།རྒྱལ་དབང་བསོད་ནམས་རྒྱ་མཚོས་རྗེ་སྐུ་འབུམ་བྱམས་པ་གླིང་བཏབ།མདོ་སྨད་བྱང་རྒྱུད་དུ་རྗེའི་བསྟན་པ་རྒྱ་ཆེར་འཕེལ།འོན་རྒྱལ་སྲས་རིན་པོ་ཆེ་དོན་ཡོད་ཆོས་ཀྱི་རྒྱ་མཚོས་དགོན་ལུང་བྱམས་པ་གླིང་ཕྱག་བཏབ།ཀུན་མཁྱེན་འཇམ་དབྱངས་བཞད་པ་དང༌།ལྕང་སྐྱ་རོལ་པའི་རྡོ་རྗེ།ཐུའུ་བཀཱན་ཆོས་ཀྱི་ཉི་མ་སོགས་སྐྱེས་ཆེན་དུ་མའི་འཕྲིན་ལས་ལ་བརྟེན་ནས་དགེ་འདུན་གྱི་སྡེ་དང་བཤད་སྒྲུབ་ཀྱི་སྲོལ་རྒྱ་ཆེར་འཕེལ།རོང་པོ་སྐལ་ལྡན་རྒྱ་མཚོས་རོང་པོ་དགོན་ཆེན་དུ་མཚན་ཉིད་ཀྱི་བཤད་གྲྭ་བཙུགས།འཆད་ཉན་རྒྱ་ཆེ་འཕེལ་བ་ནས་རིམ་པར་བཞིན་སྨན་རྩིས་སོགས་ཀྱི་འཆད་ཉན་ཡང་འཕེལ་བ་བྱུང༌།ྋགོང་ས་ལྔ་པའི་དངོས་སློབ་ཀུན་མཁྱེན་འཇམ་དབྱངས་བཞེད་པ་ངག་དབང་བརྩོན་འགྲུས་ཀྱིས་མདོ་སྨད་ལྷོ་རྒྱུད་དུ་བླ་བྲང་བཀྲིས་འཁྱིལ་ཕྱག་བཏབ།ཐུགས་སྲས་ངག་དབང་བཀྲིས་ཀྱིས་རྒྱུན་བསྐྱངས་བ་ནས་མདོ་སྔགས་རིག་གནས་དང་བཅས་པའི་འཆད་ཉན་ཤིན་ཏུ་འཕེལ།ཆོས་སྡེ་འདིའི་དགོན་མ་ལག༡༣༨ཡོད།དབུས་ཀྱི་གདན་ས་ཆེན་པོ་ལའང་ཅོལ་དྲིལ་བའི་ཚོད་དུ་བྱུང་བའི་རྒྱུན་ད་ལྟའི་བར་དུ་གནས་བཞིན་པ་འདི་བཞིན་ལགས་སོ།༣༠།གཞན་ཡང་ལ་མོ་བདེ་ཆེན་དགོན་སོགས་ཞྭ་སེར་རིང་ལུགས་འཆང་བའི་ཆོས་སྡེ་ཤིན་ཏུ་མང་པོ་འཕེལཅོ་ནེ་གདུང་སྲས་ཆོས་རྗེ་རིན་ཆེན་ལྷུན་པོས་ཅོ་ནེ་དགོན་ཕྱག་བཏབ་ནས་འཆད་ཉན་གྱི་རྒྱུན་བཙུགས།དུས་ཕྱིས་ཅོ་ནེ་གྲགས་པ་བཤད་སྒྲུབ་དང་ཅོ་ནེ་ངག་དབང་ཚུལ་ཁྲིམས་སོགས་ལུགས་ཟུང་གནས་ལ་མཁྱེན་པའི་སྤྱན་དཀྱུས་ཡངས་པའི་མཁས་གྲུབ་གཉིས་ལྡན་གྱི་སྐྱེས་ཆེན་དུ་མ་བྱུང་བས་བཤད་སྒྲུབ་ལས་གསུམ་ཀ་འཕེལ་བའི་རྒྱུན་ད་ལྟའི་བར་དུ་གནས།མདོ་སྨད་ལྷོ་ཁུལ་དུ་དགེ་ལྡན་པའི་དགོན་པ་བརྒྱ་ལྷག་ཙམ་འཆིས་པ་དེ་དག་ཕལ་མོ་ཆེའི་ནང་དུ་དུས་འགྱུར་མ་བྱུང་གི་བར་དུ་བཤད་སྒྲུབ་འཆད་ཉན་གྱི་སྲོལ་བཟང་རྒྱུན་མ་ནུབ་པར་བྱུང་སྣང༌་།དང་།ཀླུ་ཆུའི་ལྷོ་ངོས་ཀྱི་རོང་པོ་ལྕེ་ནག་པའི་གདན་ས་སྟག་ཚང་ལྷ་མོ་རྔ་པ་ཀི་རྟི་དགོན་དང༌་།དང་།དམུ་དགེ་དང་མཛོད་དགེ་སོགས་སུ་ཆོས་སྡེ་ཤིན་ཏུ་མང་པོ་འཕེལ།རེབ་སྐོང་གསེར་མོ་ལྗོངས་སུ་རོང་པོ་བསམ་གཏན་རིན་ཆེན་གྱིས་ཕྱག་བཏབ་པ་ཤར་སྐལ་ལྡན་རྒྱ་མཚོའི་གདན་ས་རོང་པོ་དགོན་ཆེན་བདེ་ཆེན་ཆོས་འཁོར་གླིང་གི་གཙོས་དགེ་ལྡན་པའི་དགོན་མ་ལག་བཅུ་ཕྲག་དུ་མའི་དགེ་འདུན་གྱི་སྡེ་དང་བཤད་སྒྲུབ་ཀྱི་སྲོལ་འཕེལ།ྋགོང་ས་ལྔ་པ་ཆེན་པོའི་སྐབས་ཙམ་ན་བཤད་སྒྲུབ་ལས་གསུམ་གྱི་སྒོ་ནས་དགེ་བསྟན་དར་ཡུག་སེར་པོས་མདོ་དབུས་སྐོར་གསུམ་ཙམ་མ་ཟད་རྒྱ་སོག་གི་ཡུལ་གྲུ་ཚུན་ཆད་དུ་ཉི་ཟླའི་འོད་ཟེར་ལྟར་གསལ་ཞིང་རྒྱ་མཚོའི་རྦ་རླབས་ལྟར་འཕྱུར་ཏེ།སྡེ་སྲིད་སངས་རྒྱས་རྒྱ་མཚོས་བཻ་སྔོན་མཛད་དུས་༡༦༩༨སྟོད་མངའ་རིས་བསྐོར་གསུམ་དུ་དགེ་ལྡན་པའི་དགོན་པ་མངའ་རིས།༼༢༠༽མང་ཡུལ།༼༣༡༽།དབུས་ཀྱི་ལྷ་སའི་ཉེ་འགྲམ་རྣམས་སུ་དགེ་དགོན་༼༡༨༽སྟོད་ལུང།༼༡༦༽སྐྱིད་སྨད།༼༢༽རྒྱ་མའི་ཁྲི་འོག༼༢༤༽འཕེན་ཡུལ།༼༧༽འབྲི་ཐང༌།༼༢༤༽འོས་དགའ།༼༡༨༽དྭགས་པོ།༼༡༠༽ཨེ།༼༡༤༽གཉལ།༼༡༠༽ལྷོ་བྲག༼༡༠༽གཡོ་རུ།༼༢༥༽གཙང༌།༼༡༡༣༽མངའ་རིས།༼༢༠༽མང་ཡུལ།༼༣༡༽ཀོང་ཡུལ།༼༡༤༽མདོ་ཁམས་སྨད།༼༨༡༽མདོ་ཁམས་སྟོད།༼༡༢༢༽བཻ་སེར་ལས་མི་ཉག་ནས་སྨར་ཁམས་བར་མདོ་ཁམས་སྨད་དུ་བྱས་པའི་ནང་དུ་མི་ཉག་ཏེ་ལོ་དགོན་ནས་ཀླུ་སྟེ་ལོ་ལ་དགོན་གྱི་བར་དགེ་དགོན་༨༡བྱུང༌།ཆབ་མདོ་ནས་བྱང་ལྷ་རི་མགོ་བར་མདོ་ཁམས་སྟོད་ཀྱི་ས་ཚིགས་སུ་བྱས་པར་བྱམས་པ་གླིང་ནས་འཛམ་སྣེ་འཛམ་གླིང་རྫོང་ཁ་བར་དགེ་དགོན་༩༢།སྐུ་འབུམ་བྱམས་པ་གླིང་ནས་༼༩༣ཧ༡༢༢༽ཕུན་ཚོགས་དར་རྒྱས་གླིང་བར་དགོན་སྡེ་༣༢་ཙམ་ཡོད་པ་འཁོད་འདུག༣༡དུས་ཕྱིས་སུ་ནི་དེ་བས་འཕེལ་རྒྱས་གཞི་རྒྱ་ཇེ་ཆེར་ཕྱིར་པས།མཐའ་གཅིག་ཏུ་གྲངས་འབོར་གྱི་ཁ་ཚོན་གཅོད་པ་མི་ནུས་མོད།བོད་ས་སྟོད་སྨད་གང་ས་ནས་ཐོན་པའི་ཆོས་འབྱུང་དང་ལོ་རྒྱུས་དེབ་གསར་དུ་མའི་ནང་འཁོད་པར་གཞིགས་ན་ས་ཕག་དུས་འགྱུར་མ་བྱུང་གི་བར་དུ་དགེལྡན་པའི་ཆོས་སྡེ་ཁྲི་ཕྲག་ལ་ཉེ་བ་བྱུང་ཡོད་པ་ངེས།མདོར་ན་བོད་སྐོར་གསུམ་སྒང་དྲུག་རུ་བཞིར་འཇམ་མགོན་བླ་མའི་བསྟན་པ་ཉིན་མོ་ལྟར་གསལ་བར་གྱུར།